ORDE do 25 de outubro de 2007 sobre aprobación definitiva do Plan Xeral de Ordenación Municipal do Concello da Pobra do Caramiñal (A Coruña).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 14/11/2007

I. Antecedentes.
1. Esta consellería mediante Orde do 1-3-2007 acordou, de conformidade co artigo 85.5º a) da Lei 9/2002, outorgar a aprobación definitiva parcial ao Plan Xeral de Ordenación Municipal do Concello da Pobra do Caramiñal suspendendo a aprobación do plan xeral naqueles ámbitos que se sinalaban na propia orde, quedando pendentes da corrección das súas deficiencias polo concello.
2. O Pleno do Concello da Pobra do Caramiñal aprobou o 26-7-2007 as modificacións introducidas no Plan Xeral de Ordenación Municipal, logo dos informes emitidos polos servizos técnicos e xurídicos municipais con data do 23-7-2007.
3. O expediente municipal foi remitido á Consellería de Política Territorial, Obras Públicas e Transporte para resolver sobre a súa aprobación definitiva, tendo entrada no rexistro desta en data 27-7-2007 -r.e. 15669-.
II. Fundamentos e informe.
II.1. De conformidade co disposto no artigo 89.1º da Lei 9/2002, do 30 de decembro, de ordenación urbanística e protección do medio rural de Galicia, correspóndelle á conselleira de Política Territorial, Obras Públicas e Transportes resolver sobre a aprobación definitiva do Plan Xeral de Ordenación Municipal.
II.2. A Dirección Xeral de Urbanismo elevou un informe-proposta en que se analiza o contido da documentación presentada nos seguintes termos:
1. Para a cumprimentación da Orde do 1-3-2007 o Concello da Pobra do Caramiñal presenta o Plan Xeral de Ordenación Municipal modificado.
2. No plan xeral aparecen corrixidas as deficiencias sinaladas na Orde do 1-3-2007.
3. Non obstante obsérvase que no novo documento que se presenta, nos núcleos rurais da Ribeiriña, A Mercé, A Angustia, A Lomba, A Ponte e Vilariño realízase unha modificación do seu ámbito que contravén as determinacións dos artigos 13.3º e 32.2º e) da Lei 9/2002, do 30 de decembro, de ordenación urbanística e protección do medio rural de Galicia:
A Orde do 1-3-2007 detectaba diversas delimitacións de núcleo rural tradicional que excedían da distancia máxima de 50 metros que dispón o artigo 13.3º da Lei 9/2002. No plan xeral corríxense estas deficiencias pero, como consecuencia desas correccións, ámbitos que antes estaban delimitados como núcleo rural tradicional aparecen agora como áreas de expansión do núcleo rural, quedando situados estes, nos casos antes mencionados, dentro da franxa de 200 metros de protección desde o límite interior da ribeira do mar.
Neste sentido, o artigo 13.3º da Lei 9/2002, no segundo parágrafo, para o suposto de núcleos rurais situados dentro da franxa de 200 metros desde o límite interior da ribeira do mar, establece que non poderán ser ampliados en dirección ao mar agás nos casos excepcionais autorizados expresamente polo Consello da Xunta de Galicia, e dándose as circunstancias que nel se establecen.
Así mesmo, o artigo 13.3º da Lei 9/2002 sinala que a área de expansión dos núcleos rurais en ningún caso pode afectar a solo rústico especialmente protexido. E dentro do solo rústico especialmente protexido establece o artigo 32.2º e) da Lei 9/2002 a categoría de solo rústico de protección de costas, constituído polos terreos situados fóra dos núcleos rurais e do solo urbano que se atopan a unha distancia inferior a 200 metros do límite interior da ribeira do mar.
4. Polo tanto, os ámbitos das áreas de expansión dos núcleos rurais da Ribeiriña, A Mercé, A Angustia, A Lomba, A Ponte e Vilariño que se atopen nunha distancia inferior a 200 metros do límite interior da ribeira do mar, deberán ser clasificados como solo rústico de protección de costas. Esta modificación no plan xeral afectaría, en concreto, os seguintes documentos:
-Plano 0-1. Estrutura xeral e orgánica do territorio. Escala 1/10.000.
-Plano 0-2. Clasificación do solo do termo municipal. Escala 1/10.000.
-Plano 1-C. Clasificación do solo do termo municipal. Escala 1/5.000.
-Plano 1-E. Clasificación do solo do termo municipal. Escala 1/5.000.
-Plano 1-G. Clasificación do solo do termo municipal. Escala 1/5.000.
-Así mesmo, os mesmos planos descritos anteriormente que acompañan ao tomo de memoria, estratexia de actuación e estudo económico. Planos.
-Planos de ordenación de núcleos rurais, escala 1/2.000: NR.13, NR.20, NR.22, NR.23, NR.28, NR.53 e NR.54.
-E finalmente, nas fichas do estudo do medio rural e análise do modelo de asentamento poboacional, as áreas de expansión que aparecen delimitadas neles.
III. Resolución.
En virtude do anterior, de conformidade co disposto no artigo 85.5º a) da Lei 9/2002, do 30 de decembro, de ordenación urbanística e protección do medio rural de Galicia,
RESOLVO:
Primeiro.-Outorgar a aprobación definitiva parcial ao Plan Xeral de Ordenación Municipal do Concello da Pobra do Caramiñal.
Segundo.-Suspender a aprobación dos ámbitos das áreas de expansión dos núcleos rurais da Ribeiriña, A Mercé, A Angustia, A Lomba, A Ponte e Vilariño que se sitúen a unha distancia inferior a 200 metros do límite interior da ribeira do mar, os cales deberán ser clasificados como solo rústico de protección de costas.
Terceiro.-A suspensión terá lugar ata que o concello emende as deficiencias descritas e, logo de aprobación polo concello, remita a esta consellería os documentos corrixidos que se relacionan no punto II.4. para a súa aprobación definitiva.
Contra esta orde, que pon fin á vía administrativa, cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 25 de outubro de 2007.
María José Caride Estévez
Conselleira de Política Territorial, Obras Públicas
e Transportes